A Tanúk eladják legrégebbi ingatlanjukat a Brooklyn Heights negyedben
Jehova Tanúi eladják legrégebbi ingatlanjukat a történelmi múltú Brooklyn Heights negyedben
NEW YORK: 2016. április 26-án, kedden lezárult Brooklynban a Columbia Heights 124. szám alatti ingatlan eladása. A több mint 14 120 négyzetméteres lakóépület, tetején a jellegzetes őrtorony alakzattal, a Brooklyn Heights sétány északi bejáratánál található. Az ingatlant 2015 decemberében kezdték árulni, és a versenytárgyalások után egy olyan vevőre esett a választás, aki először vásárol Jehova Tanúitól ingatlant.
A Columbia Heights 122–124., mielőtt a Tanúk renoválták
A Columbia Heights 124. eredetileg egy négyszintes ház volt, és barna homokkőből épült. 1856-tól 1881-ig Henry Ward Beecher lakott benne, aki a rabszolga-felszabadítás lelkes híve, valamint a Plymouth Church lelkipásztora volt. A The New York Times beszámolója szerint az ingatlan történelmi jelentőségű, hiszen „Lincoln elnök állítólag ebben a házban látogatta meg Beecher urat nem sokkal az Emancipációs kiáltvány [a rabszolgák felszabadításáról szóló rendelet] aláírása előtt”. 1909 májusában a Tanúk megvették a barna homokkő épületet, majd később több szomszédos ingatlant is. Ezekből alakult ki az egész háztömböt felölelő, tízszintes épület.
Jehova Tanúi egyik szóvivője, Richard Devine ezt mondja: „A Columbia Heights 124-et történelmi örökségeink között tartjuk számon. Már 1909-ben ez volt a főhivatal személyzetének lakóépülete. 1929-től 1957-ig, négy év kivételével, a rádióállomásunknak, a WBBR-nek is itt volt a székhelye, innen sugároztunk bibliai előadásokat és programokat.”
Az 1950-es években a Columbia Heights 124-ben volt a Tanúk WBBR rádióállomásának stúdiója
A Tanúk már több mint 100 éve itt vannak a Brooklyn Heights negyedben. Ám az első főhivataluk, a hivatalosan bejegyzett Watch Tower Bible and Tract Society, az 1880-as években alakult Alleghenyben (most Pittsburgh része Pennsylvania államban). David A. Semonian, Jehova Tanúi főhivatalának egyik szóvivője ezt mondja: „Az, hogy 1909-ben egy kikötővárosba, Brooklynba költöztünk, lényegesen hozzájárult ahhoz, hogy a nemzetközi bibliai oktatómunkánk felgyorsuljon, és egyre nagyobb méreteket öltsön.”
A Columbia Heights 124. eladása az utolsó mozzanat a Tanúk főhivatalának áthelyezésében. Hamarosan elkészül Warwickban (New York állam) egy 20 hektáros komplexum, melyről David A. Semonian ezt mondja: „Már csak arra várunk, hogy átköltözzünk ebbe az északabbra fekvő, szükségleteinkre szabott létesítménybe. Több mint 100 évig Brooklyn volt az otthonunk. Az új otthonunk Warwick lesz, mely új korszakot nyit a történelmünkben.”
David A. Semonian, Office of Public Information, tel.: +1 718 560 5000
Jehova Tanúi eladják a Towerst, Brooklyn egyik történelmi jelentőségű épületét
Milyen szervezet a Watch Tower Bible and Tract Society?